Eesti aja järgi ööl vastu pühapäeva pidasid Kanada üliõpilasliigas tänavuse põhihooaja kolmanda kohtumise Artur Arhangelski ja Cape Bretoni ülikool. Kahjuks tänavune võitudearve jäi avamata ka sel korral, kui StFX tiimilt saadi kodusaalis 87:93 kaotus.
21-aastane eestlasest tagamees alustas kohtumist algviisikus ja viibis väljakul 29 minutit. Protokolli kanti tema nime taha 3 punkti (kahesed 0/2, kolmesed 1/2), 4 lauapalli, üks korvisöötu, üks vaheltlõige, üks pallikaotus ja üks isiklik viga.
Cape Bretoni edukaim oli 31 punktiga üleplatsimeheks kerkinud Osman Omar, Paul Watson sai kirja 16 silma, 5 lauapalli, 5 söötu ja 3 vaheltlõiget. Võitjate kasuks kogus Tristen Ross 23 punkti ja 8 lauapalli, Daniel Passley tõi 17 silma ja 12 lauapalli ning Thomas Legallais 17 punkti ja 10 korvisöötu.
Cape Bretoni järgmised mängud on 16. ja 17. novembril, kui kahel järjestikusel päeval võõrustatakse UNB tiimi.